ฝ่ายค้าน เน้นอภิปรายไม่ไว้วางใจนายกรัฐมนตรี โดยกล่าวหาบริหารประเทศล้มเหลว
วันที่ 2 ของการอภิปรายไม่ไว้วางใจรัฐมนตรีเป็นรายบุคคล โดยตลอดทั้งวัน ส.ส. ฝ่ายค้าน ยังเน้นอภิปรายไม่ไว้วางใจ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม โดยกล่าวหาว่าตั้งแต่เข้ามาบริหารประเทศมีการกู้เงินไม่ต่ำกว่า 6,000,000 ล้านบาท เป็นเพราะการบริหารจัดการวัคซีนและควบคุมการแพร่ระบาดของโรคโควิด-19 ไม่มีประสิทธิภาพ อีกทั้งการคาดการณ์เศรษฐกิจไทยปีนี้จะติดลบ แต่การคาดการณ์เศรษฐกิจโลกคาดจะขยายตัวเป็นบวก เป็นการสะท้อนถึงการบริหารเศรษฐกิจที่ล้มเหลว รวมทั้งมาตรการล็อกดาวน์ที่ส่งผลให้ธุรกิจมากมายต้องปิดตัว คนตกงานจำนวนมาก โดยไม่มีการเยียวยาที่ครอบคลุมขณะที่ นายกรัฐมนตรี ชี้แจงข้อกล่าวหา โดยระบุว่า สถานการณ์โควิด-19 เป็นวิกฤติระดับโลก แต่รัฐบาลได้พยายามแก้ปัญหา ควบคุมการแพร่ระบาด ทำให้อัตราการติดเชื้อและเสียชีวิตจากโควิด-19 ของไทยต่ำกว่าค่าเฉลี่ยของโลก แต่การสูญเสียของประชาชนแม้คนเดียวไม่อยากให้เกิดขึ้น พร้อมนำรายงานจากธนาคารโลกและกองทุนการเงินระหว่างประเทศ (IMF) ที่ชี้ให้เห็นว่า รัฐบาลใช้เงินเยียวยาไปโดยไม่เปล่าประโยชน์ ซึ่งมีการเยียวยาประชาชนโดยตรงไปหลายโครงการตรงเป้าหมายกว่า 42 ล้านคนด้านพลเอก ชัยชาญ ช้างมงคล รัฐมนตรีช่วยว่าการกระทรวงกลาโหม ได้ชี้แจงข้อกล่าวหาของฝ่ายค้าน เรื่องการทุจริตเบี้ยเลี้ยงของทหาร ว่า ได้สั่งการให้ตรวจสอบแล้วหากพบผิดจริงต้องลงโทษอย่างเด็ดขาด ส่วนกรณี ส.ส.พรรคก้าวไกล อภิปรายโดยอ้างเอกสารปฏิบัติการข่าวสารของกองทัพภาคที่ 2 ปล่อยข่าวโจมตีฝ่ายตรงข้ามรัฐบาล ว่า จากการตรวจสอบเอกสารที่นำมาอภิปรายพบว่าเป็นเอกสารปลอม โดยมีข้อพิรุธหลายข้อ ยืนยันกระทรวงกลาโหมและ กอ.รมน. ไม่มีนโยบายให้ร้ายใครมีแต่เพียงชี้แจงข้อเท็จจริง เพื่อป้องกันการบิดเบือนและข่าวปลอม